Ofìçio Eoropêo Brevétti

L'Ofìçio Eoropêo Brevétti (EPO-European Patent Office) o l'é un di doî òrgani, insemme a-o Conséggio d'Aministraçión, de l'Òrganizaçión Eoropêa di Brevétti. L'EPO o l'à comme misción de concêde brevétti e o l'à a seu sêde a Mónego de Bavêa con in distacamento a Rijswijk, da arente a L'Aja inte i Paixi Bàsci, e ofìçi ciù picìn a Berlin e a Vienna. Gh'é ascì 'n ofiçio de rapresentansa a Brussel. 

A-a convençión de Mónego do 1973,  bâze legâle de l'EPO,  16 di 20 stati che êan presenti án firmòu a convençion Eoropêa in sce i brevétti e da-a fin do 1977 l'ofiçio o l'a incomensòu a travagiâ. A-a giornâ d'ancheu l'ofiçio a l'a 38 stæti ménbri, i 28 stæti de l'Union Eoropêa e in ciù  Albania, Islanda, Liechtenstein, Maçedònia, Mónego, Norvêgia, San Marin, Serbia, Svissera e Turchia.

A misción de l'EPO a l'é quélla de concêde brevetti, e a procedûa a l'incomensa con unn-a fâze de riçèrca e depoî unn-a fâze d'ezàmme che a finisce ò con a concesción do brevetto ò con o refûo. Quande 'na domanda a l'é concessa, pe 'n perîodo de neuve méixi qualónque tèrso o peu fâ òpoziçión, e l'EPO o træta ascì e procedûe d'òpoziçión in mainêa centralizâ.

Tùtte e decixoìn che végnan pigiæ da l'EPO peuan êse apelæ da o partîo chi o végne danezòu da-a decixón. E corte d'apéllo son pàrte de l'EPO: son e corte de seconda istansa e son a Mónego de Bavêa.

Tùtti i ànni l'EPO o riçeive ciù de 250 milla domande de brevétto, e l'avantaggio ciù inportante che l'EPO o l'òffre o l'é che con unn-a sôla procedûa, inte 'na léngoa sôla, se peu òtegnî in brevétto inte 38 pàixi. L'EPO o l'a 3 léngoe ofiçiæ: l'ingleize, o françeize e o tedesco. L'EPO o l'é ascì un di ofiçi ciù inportanti do mondo pe-e domande de brevétto internaçionâli PCT (Patent Cooperation Treaty).

O depoxitante, se rescidénte inte un di pàixi ménbri, o peu depoxitâ a domanda pe conto seu, se no bezeugna che o çerne o servìçio de 'n avocâto de brevetti inte un di stæti ménbri.